CELEX: 32016D0260
Language: mt
Date: 2016-02-23 00:00:00
Title: Deċiżjoni ta' Implimentazzjoni tal-Kummissjoni (UE) 2016/260 tat-23 ta' Frar 2016 li temenda d-Deċiżjoni 2006/80/KE fir-rigward tal-Polonja (notifikata bid-dokument C(2016) 965)

25.2.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 49/9
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2016/260
   tat-23 ta' Frar 2016
   li temenda d-Deċiżjoni 2006/80/KE fir-rigward tal-Polonja
   
      
         (notifikata bid-dokument C(2016) 965)
      
   
   (It-test bil-Pollakk biss huwa awtentiku)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 2008/71/KE tal-15 ta' Lulju 2008 dwar l-identifikazzjoni u r-reġistrazzjoni tal-ħnieżer (1), u b'mod partikolari l-Artikolu 3(2) tagħha,
   Billi:
   
               (1)
            
            
               Id-Direttiva 2008/71/KE tistabbilixxi r-rekwiżiti minimi għall-identifikazzjoni u r-reġistrazzjoni tal-annimali, mingħajr preġudizzju għal regoli aktar iddettaljati tal-unjoni li jistgħu jiġu stabbiliti għall-eradikazzjoni tal-mard jew għal għanijiet ta' kontroll.
            
         
               (2)
            
            
               Skont l-Artikolu 3(1) tad-Direttiva 2008/71/KE, l-Istati Membri għandhom jiżguraw li l-awtorità kompetenti jkollha lista aġġornata tal-azjendi kollha li jżommu l-annimali koperti minn din id-Direttiva u li jkunu jinsabu fit-territorju tagħhom.
            
         
               (3)
            
            
               L-Artikolu 3(2) tad-Direttiva 2008/71/KE jagħti l-possibilità li l-Istat Membru jiġi awtorizzat jeskludi mil-lista tal-azjendi meħtieġa skont l-Artikolu 3(1) ta' dik id-Direttiva, il-persuni fiżiċi li jrabbu ħanżir wieħed għall-użu jew għall-konsum personali tagħhom, sakemm dak l-annimal ikun suġġett għall-kontrolli stabbiliti f'dik id-Direttiva qabel kwalunkwe moviment.
            
         
               (4)
            
            
               Id-Deċiżjoni tal-Kummissjoni 2006/80/KE (2) tawtorizza lil xi Stati Membri japplikaw id-deroga prevista fl-Artikolu 3(2) tad-Direttiva 2008/71/KE fir-rigward tal-azjendi li għandhom ħanżir wieħed biss.
            
         
               (5)
            
            
               Il-Polonja hija awtorizzata tapplika d-deroga prevista fl-Artikolu 3(2) tad-Direttiva 2008/71/KE fir-rigward tal-azjendi li għandhom ħanżir wieħed biss.
            
         
               (6)
            
            
               Il-Polonja talbet li tiġi rtirata l-awtorizzazzjoni tagħha prevista fl-Artikolu 3(2) tad-Direttiva 2008/71/KE fir-rigward tal-azjendi li għandhom ħanżir wieħed biss u implimentat ir-rekwiżiti tal-identifikazzjoni u tar-reġistrazzjoni stabbiliti f'dik id-Direttiva.
            
         
               (7)
            
            
               Abbażi ta' din l-informazzjoni, huwa xieraq li l-annotazzjoni għall-Polonja titħassar mil-lista stabbilita fl-Anness tad-Deċiżjoni 2006/80/KE, fir-rigward tal-applikazzjoni tal-awtorizzazzjoni prevista fl-Artikolu 3(2) tad-Direttiva 2008/71/KE fir-rigward tal-azjendi li għandhom ħanżir wieħed biss.
            
         
               (8)
            
            
               Għaldaqstant, l-Anness tad-Deċiżjoni 2006/80/KE għandu jiġi emendat kif xieraq.
            
         
               (9)
            
            
               Il-miżuri previsti f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DIN ID-DEĊIŻJONI:
   Artikolu 1
   L-Anness tad-Deċiżjoni 2006/80/KE jinbidel bit-test tal-Anness ta' din id-Deċiżjoni.
   Artikolu 2
   Din id-Deċiżjoni hija indirizzata lir-Repubblika tal-Polonja.
   
      Magħmul fi Brussell, it-23 ta' Frar 2016.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  ĠU L 213, 8.8.2008, p. 31.
   
      (2)  Deċiżjoni tal-Kummissjoni 2006/80/KE Deċiżjoni tal-Kummissjoni 2006/80/KE tal-1 ta' Frar 2006 li tagħti ċerti Stati Membri d-deroga prevista fl-Artikolu 3(2) tad-Direttiva tal-Kunsill 92/102/KEE dwar l-identifikazzjoni u r-reġistrazzjoni tal-annimali (ĠU L 36, 8.2.2006, p. 50).
   
      ANNESS
      
         
            “ANNESS
            L-Istati Membri li huma awtorizzati japplikaw id-deroga prevista fl-Artikolu 3(2) tad-Direttiva 2008/71/KE fir-rigward tal-azjendi li għandhom ħanżir wieħed biss:
            
                         
                     
                     
                        Ir-Repubblika Ċeka
                     
                  
                         
                     
                     
                        Franza
                     
                  
                         
                     
                     
                        L-Italja
                     
                  
                         
                     
                     
                        Il-Portugall
                     
                  
                         
                     
                     
                        Is-Slovenja
                     
                  
                         
                     
                     
                        Is-Slovakkja”